ОБРАЗЛОЖЕЊЕ

1. УСТАВНИ ОСНОВ

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

1. РАЗЛОЗИ ЗА ПОТВРЂИВАЊЕ СПОРАЗУМА

Развијањем темељних и дубинских односа са Републиком Корејом Република Србија показала је посвећеност отвореној и транспарентној политици поштовања, пријатељства и партнерства са овом државом, а све у циљу бржег економског развоја Републике Србије. Одлука Републике Србије да закључи предметни споразум заснована је управо на значају унапређења економских односа са Републиком Корејом за целокупан привредни развој земље.

Република Кореја представља један од важних стратешких партнера Републике Србије како на економском, тако и на политичком пољу, a такође је један од важних инвеститора Републике Србије.

Основ за преговоре ради закључења Споразума између Владе Републике Србије и Владе Републике Кореје о подстицању и заштити улагања, представљао је текст који је усаглашен током прве рунде разговора одржане децембра месеца 2018. године у Београду, допуњен одређеним додатним сугестијама и предлозима које су две стране у међувремену размениле електронским путем.

Дана 25. и 26. априла 2023. године, одржана је друга рунда преговора ради закључења Споразума између Владе Републике Србије и Владе Републике Кореје о подстицању и заштити улагања.

Током преговора посебно су разматрана питања која се пре свега, односе на дефинисање појма „улагање”, дефинисањe појма „улагач”, дефинисање питања „третмана улагањаˮ, питања „трансфераˮ новчаних износа која се односе на улагања Страна уговорница, питања решавања спорова између Стране уговорнице и улагача друге Стране уговорнице, питања примене Споразума између Владе Републике Србије и Владе Републике Кореје о узајамном подстицању и заштити улагања, као и питања ступања на снагу, трајања и престанка важења Споразума између Владе Републике Србије и Владе Републике Кореје о узајамном подстицању и заштити улагања.

Такође, Анексом 1 и Анексом 2 који су саставни део наведеног споразума, додатно су разјашњени појмови директне и индиректне (посредне) експропријације и примена пореских мера у функцији пореске политике.

С тим у вези, дана 8. септембра 2023. године у Сеулу, Република Кореја, потписан је Споразум између Владе Републике Србије и Владе Републике Кореје о узајамном подстицању и заштити улагања.

1. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ

РЕШЕЊА

Одредбом члана 1. Предлога закона предвиђа се потврђивање Споразума између Владе Републике Србије и Владе Републике Кореје о подстицању и заштити улагања, потписан у Сеулу, 8. септембра 2023. године, у оригиналу на српском, корејском и енглеском језику.

Одредба члана 2. Предлога закона садржи текст Споразума између Владе Републике Србије и Владе Републике Кореје о подстицању и заштити улагања, у оригиналу на српском језику.

Одредбом члана 3. Предлога закона предвиђа се ступање на снагу овог закона.

1. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ

ПРОПИСА

За спровођење овог закона нису потребна средства из буџета Републике Србије.